Elsie skryf: "My seuntjie is 9 maande oud en het mangelontsteking, het hom by die dokter gehad en het antibotika gegee. My seuntjie kry niks van sy kos in nie ook nie die rooibostee nie en het 'n loop maagie. Kan jul dalk vir my raad gee asseblief."
Antwoord: Het hy nie ook 'n hoë koors hiermee saam nie. Veiligste om hom na die dokter te neem met sulke simptome.
Antwoord: Mangelontsteking word veroorsaak deur bakterieë of 'n virus. Die simptome sluit in 'n seer keel, dit pyn wanneer jy sluk, hoofpyn, koors, stemverlies en geswelde kliere in die nek en kaak. Dit kom veral by kinders voor.
Kry die kindjie dadelik by die dokter wanneer hulle sukkel om asem te haal, nie kan sluk nie of onbeheerbaar kwyl. In so 'n geval sal die dokter ook oorweeg om die mangels te verwyder.
Wanneer die ontsteking deur 'n virus veroorsaak is werk antibiotika nie sommer nie. Indien die dokter antibiotika voorskryf vir 'n bakteriale infeksie MOET julle die kursus voltooi al voel die kindjie beter na twee of drie dae, anders is die mangelontsteking sommer gou weer terug.
Dit kan 'n week of twee neem om te herstel. 'n Virusinfeksie moet jy maar sy gang laat gaan. Laat die kind rus, gee warm vloeistowwe soos rooibostee en sop en laat hulle gorrel met warm soutwater. Vir 'n seer keel kan jy 'n teelepel heuning oplos in 'n glas warm water en plaas 'n paar druppels suurlemoensap by. (Geen heuning vir kinders jonger as 1 jaar.) Jy kan iets soos Tylenol gebruik vir die verligting van koors en pyn.
Indien jy dit vorentoe wil voorkom moet jy kinders veral leer om gereeld hul hande te was. Leer hulle 'n liedjie om te sing, terwyl hulle hande was, en maak seker hulle was oral op die hand. Hande moet drooggemaak word met 'n skoon handdoek wat net vir hande is en die kraan moet ook met die handdoek toegedraai word.
Ek stem nie saam dat Mangel ontseking net biologies (virus of bakterie) is nie. As student het ek erg gerook, so 25 per dag. Op 'n stadium het iemand in my vriendegroep 'n nuwe sigarette probeer, kort voor lank het ek ook. Binne 3 dae het ek so erg mangel ontsteking gehad dat die sweer deur die sagte agterkant van my verhemelte was. Ek het so 2 weke daarmee rondgeloop voor ke besef het wat aangaan. Elke keer binne 'n uur na ek van die sigarette gerook het, het ek 'n koors aanval gekry en my lakens sopnat gesweet.
In kort, ek glo dat omgewings faktore ook 'n oorsaak het. Of dit iemand in die huis is wat rook, of die kind alergies is vir Floried in die water, of die kind allergies of sensitief is vir een of ander chemikalieë, kyk en toets self. As voorbeeld: Tang aanmaak koeldrank kan ek nie drink nie aangesien ek die chemikalieë ruik. My suster kan sekere huis reuk verweerders nie hanteer nie, sê dit gee hoofpyn. Goed soos Doom en Target kom nie in my huis nie. Ek dink die naam daarvoor is hiper-sensitiwiteit. Daar was 'n paar jaar terug op Carte Blanche 'n man wat uit die samelewing uitgetrek het oor hy gladnie naby spuitkannetjie gasse kon kom nie.
My seun is 7 jaar oud en in graad 1. Hy is 'n chroniese allergie lyer. Hy is van verlede jaar Oktober maand kort kort siek aan verkoue en sinusontstekings. Dan vat ek hom dokter toe, hulle kyk in sy ore en keel en sien dit is rooi en gee antibiotika. Dit is nie twee maande nie dan is hy siek en weer dieselfde storie. Desember en April maand was hy omtrent die hele maand siek. Hy sweet in die aand vir hom sopnat sodat ek vir hom ander beddegoed en klere moet aantrek en hy se in dieselfde asem dat hy koud kry. So koue koors. 'n Oortoetsie verlede jaar het gewys hy kan nie die sagte lae klanke hoor nie weens middeloorontsteking wat hy al gehad het. My ergste probleem is dat hy in die koshuis is en sy neus is in die nag so toe dat hy nie deur sy neus asem kan haal nie, wanneer hy deur sy mondjie asemhaal kan hy darem slaap. Dit is so erg dat hy letterlik le en rondrol, want hy kan nie deur sy neus asemhaal nie, hy hou ook vir 'n paar sekondes op met asemhaal. Ek luister hom en dink Jurie haal nou net asem. Hy snork dan ook verskriklik en slaap met sy koppie heel agtertoe getuld en die skuim kom by sy mondjie uit. Ek het al alles probeer maar as die neus toe is maak niks hom oop nie. Hy is op chroniese allergiese medisyne. Ek het hom die laaste keer by 'n ander dokter gehad en die het gese hy voel kliertjies in sy nek wat hard is en dui op mangelontsteking diep in die mangels wat nie met die blote oog gesien kan word nie. Die harde kliertjies dui dat hy al 'n geruime tyd met die mangels sukkel. Hoe belangrik is mangels vir 'n chroniese allergie lyer? Het die mangels nog 'n funksie op 7 jarige ouderdom of net vir babas? Hoe gevaarlik is chroniese mangelontsteking vir my kind, want hy word regtig baie siek en dit beinvloed sy skool en sport en hy is in die koshuis?
My skoonma wil glad nie he ons moet die mangels verwyder nie, sy se die mangels dien as 'n filter vir die chroniese allergie van my seuntjie en se die dokter wil net geld maak. Is dit so dat die mangels 'n filter is en sal help met die allergie van my kind? Ek weet nie wat om te doen nie en wil net my kind help. Moet ek 'n tweede opinie kry by 'n spesialis?